Milan Štifanić (47), samo dva dana nakon incidenta zbog kojeg je njegova kuća u pulskom naselju Šijani bila pod opsadom policije, objesio se u ćeliji zatvora u Puli. Kako je priopćeno iz Ministarstva pravosuđa, dogodilo se to u srijedu u 22.50 sati, a Štifanić je omču o koju se objesio napravio od plahte.

– Nakon što je nađen, pozvana je hitna pomoć koja ga je pokušala reanimirati, no ustanovljena je smrt. Središnji ured Uprave za zatvorski sustav i probaciju Ministarstva pravosuđa prikupio je podatke iz kojih proizlazi da nije bilo propusta u postupanju te se i dalje prikupljaju svi relevantni podaci i očekuju rezultati obdukcije – priopćeno je iz Ministarstva pravosuđa.

Neslužbeno se doznaje da je Štifanić po dolasku u istražni zatvor bio miran te da nije bilo nikakvih indicija koje bi upućivale na to da je sklon samoubojstvu. Iako u Ministarstvu pravosuđa tvrde da nije bilo propusta u postupanju, odnosno da oni za sada nisu utvrđeni, daljnjom istragom trebalo bi se utvrditi i je li Štifanića prije dolaska u pritvor pregledao psihijatar. Tim više što se i tijekom uhićenja u ponedjeljak samoozlijedio, iz čega se već moglo zaključiti da psihički baš i nije stabilan.

Tada je priveden zbog nasilja u obitelji i jer je prijetio policajcima i osobi koja je bila s njim u stanu. Ranije je prijavljivan zbog djela s elementima nasilja, a sudilo mu se zajedno sa Stjepanom Prnjatom zbog krijumčarenja 100 kilograma kokaina iz Južne Amerike.

Inače, ovo nije prva smrt pritvorenika u pulskom zatvoru jer se 2015. u samici zapalio 25-godišnjak, zbog čega je nakratko bio suspendiran tadašnji upravitelj zatvora. Zbog propusta bila su osumnjičena dvojica policajaca, a još četvorica prijavljena su stegovno.

Milana Štifanića iz kuće izvukla policija nakon što im je prijetio oružjem